Kielestura moe tawetc koe Sainte-Maxime (trutca ke Lebasque)

__NOTOC__ __NOEDITSECTION__ **Kielestura moe tawetc koe Sainte-Maxime** ~ *Le goûter sur la terrasse à Sainte-Maxime* (FR)

**Kielestura moe tawetc koe Sainte-Maxime** (&nbsp;francavon *Le goûter sur la terrasse à Sainte-Maxime*&nbsp;) tir trutcapa lumkirafa gu 105.4 × 183.5 cm-, i puntalingeks keve stama skuyun gan Henri Lebasque francaf lingesik bak 1914.

Bata trutca koe korikaf dotay re (&nbsp;2018&nbsp;) tigir.

Henri Lebasque va geeka ke Franca bak 1906 kosmar. Jontikviele jonvieleper abdida koe Le Cannet poke Cannes bak 1924 parmon koirubar. Sainte-Maxime poke Saint-Tropez kle tir tana zixa ke inafa kosmara va gola. Mediterraneafi afi is zakod ke lidawicka va benelafa kira ke inafa koekefamafa lingeropa bam tadled.

### Izvorka
Henri Lebasque jotikye gan noban litevaf lingesik zo turestapayar, i gan tulon Pissarro is Renoir. Va lan miloxilaf direlitevik dum Paul Signac (&nbsp;1863-1935&nbsp;) dere stier. Inafa lingeropa va vrafuevafa rekola banugale gruper. Azon va jemakevaf yambik kakever. Voxen bat dilaf lingeropaf lizor va inafa kralira va liteva me vangabeyed. *Kielestura moe tawetc koe Sainte-Maxime* trutca kle zavzar vey litevafa tisila. Lingesik va vrafuevafe ckane me malsaver ise va ukafa pistolera ke jemakik me yoter.

*Kielestura moe tawetc koe Sainte-Maxime* trutca bas Henri Lebasque bak oxam 1928 gan Frédéric Manaut gaderopik (&nbsp;1868-1944&nbsp;) zo lusteyer. Manaut yasa kali 1969 va trutca di videyer. Lingeks azon pridupuyur azen bak 2011 pu lan doteyesik kan Christie's sistu ika biwe tan-celemoy *dollar* talolk gire zo doleyer.

### Drunara va grabom
Henri Lebasque va konaka trutca watson gu yasaf tawetc skuyur. Viele va bata linger, pune tir gruyenaf yambik klaaf gu balem-san-lerdda. Detce a kona drunara mu dizvesik mivokon awir&nbsp;: yasafa koekuca xuton ice soporafa tuwava. Dimnarura va savsapafa watsa ke *locus amoenus* fudaxo dankagayano gan ezlopik ke Savsugal gan koplekura gu vieleafa geltruca zo adalar. Emudesa wafuca is getcuca ke tuwava to batlize isu re zo ropojad, vols parmon tenunaf darekeugal.

Lingesik va yasafe tame dem anton ayikya is rumeik kaatoer enide va koekuca ke nakila divnedir. Ayikye dive trutca is eze yasafa blira bak bat idulugalaf afizcek tarizan gu rumeuca tigid. Bata prostewafa wira va walmunera va lag wal ayikye is ayikya va selt abdi 1914 vadjeyer. Vonuca ke tuwava ton tcastaf ilt moe azega don centetum dem ware toa awir. Henri Lebasque va yalestaca gu intafa oxinakila batkane koplekur.

Va mediterraneaf patectoy dere rundar. Tawetc vamoe biraf wirayap tigir. Va vansara va bira moo binka ok aalkirafa ok luckirafa kelda rogestit. Mona koe ekamafa ruxa ronyasena male tawetc tigir. Bagaf gem is edji is lebuca ke rumeik va idulaf afizcek tuaulas voxis rotir modesis bazecked.

Kot koredik va ilt estur oke va djuprogestur. Acum baroy korik tigis moe tawetc va ilt gin koe nuba disuked. Iteem me tid rowin. Ant disukera ke kerakorafa ayikya ticlanisa va tawetc awir. Lingesik va gexata gumesolwiackar. Dum koe alkafa lingeropa ke XV-eafa decemda lize kot tumtik tiyir dem milafa gexata, bata baroya ayikya nope kona lesayafa adala me zo solwid. Batcoba dere tir toda ke toloy rumeik rotorigin gu jelik. Lebasque va ilkafa swavopa vols tiki ke ayik is tuwavafa anameda me dulaper. Detceikafa pestalera ke kot me tir inaf uum. Voxen kot pester tamaf gu xo.

Henri Lebasque va koafiara va nakila tadlesa va dalafa kira va buneks mafelon feliler. Gijarotifa afta awisa kene kadimazent is moe patectoy is bira gan merowina kepaita vamoe tawetc zo flancer. Flipi ke ukafa narara tir tupoara va koekuca. Larde mukot tir konendara gu awalt is idul, pune jonkaf nideks ke fentafa kseva (&nbsp;falte is kuse&nbsp;) tid felis, dem yona kevaxasa kretsa (&nbsp;vage ke ayikya is imwa koe edji is glorde moe azega&nbsp;). Ayewase batake ke gem nover da va izga leve tawetc rosabet.

Jemakeva is lageva is muxareva bak 1914 ixam kruldeyed, voxen Henri Lebasque va mecoba guon danur ise eze ilamota ke abdulizor is dantalera dile tcalasa va bane sare zavzagir. Drunason va intafa disukera va mana grupepena nakila, yambik tire tir vey liteva. Tison «&nbsp;lingesik va daava is afi&nbsp;», va ezluca ke vieleuca muxackar. Wiyuca, rotir kaluca, mal yasafa koekuca is tama wal ayik is tuwava ronovanblid.

## Dere rupec

## Stragela

|style="vertical-align: top;"|

|}